Document ID: 32008D0983

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Δεκεμβρίου 2008
περί έγκρισης της υπαγωγής του Ηνωμένου Βασιλείου στη διάταξη η οποία προβλέπεται στο σημείο 8.5 του παραρτήματος IIA του κανονισμού (ΕΚ) αριθ. 40/2008 του Συμβουλίου όσον αφορά ένα σύστημα συγκέντρωσης της αλιευτικής προσπάθειας για μηχανότρατες και παρόμοια αλιευτικά σκάφη τα οποία ασκούν τις δραστηριότητές τους στη Βόρειο Θάλασσα και στα Δυτικά της Σκωτίας
[κοινοποιηθείσα υπό τον αριθμό Ε(2008) 7801]
(Το κείμενο στην αγγλική γλώσσα είναι το μόνο αυθεντικό)
(2008/983/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 40/2008 του Συμβουλίου, της 16ης Ιανουαρίου 2008, περί καθορισμού, για το 2008, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως το δεύτερο εδάφιο του σημείου 8.7 του παραρτήματος ΙΙΑ,
την αίτηση που υπέβαλε το Ηνωμένο Βασίλειο,
Εκτιμώντας τα ακόλουθα:
(1)
Τα σημεία 8 και 14 του παραρτήματος IIA του κανονισμού (ΕΚ) αριθ. 40/2008 καθορίζουν τη μέγιστη επιτρεπόμενη αλιευτική προσπάθεια προσδιορίζοντας τον μέγιστο αριθμό ημερών στη θάλασσα για τις οποίες τα κοινοτικά σκάφη ολικού μήκους ίσου ή μεγαλύτερου των 10 μέτρων, τα οποία φέρουν εργαλεία ορισμένου τύπου μπορούν να είναι παρόντα εντός ορισμένων περιοχών από το Kattegat έως δυτικά της Σκωτίας.
(2)
Το σημείο 8.5 του εν λόγω παραρτήματος επιτρέπει σε ένα κράτος μέλος να διαχειριστεί τις κατανομές της αλιευτικής προσπάθειας, κατά την περίοδο διαχείρισης 2008, βάσει συστήματος κιλοβάτ-ημερών. Αυτό το σύστημα διαχείρισης επιτρέπει την χορήγηση στα αλιευτικά σκάφη ενός μέγιστου αριθμού ημερών στη θάλασσα που διαφέρει από εκείνον που καθορίζεται στο εν λόγω παράρτημα, υπό την προϋπόθεση ότι τηρείται το γενικό όριο των κιλοβάτ-ημερών που αντιστοιχεί στον συνδυασμό ομάδας εργαλείων και στην περιοχή άσκησης δραστηριοτήτων όπου ανήκουν τα σκάφη.
(3)
Στο σημείο 8.6 του εν λόγω παραρτήματος ορίζεται ότι αυτή η ανακατανομή ημερών στη θάλασσα έχει σκοπό την αποδοτικότερη χρησιμοποίηση των αλιευτικών δυνατοτήτων ή την ενθάρρυνση αλιευτικών πρακτικών που οδηγούν στη μείωση των απορρίψεων καθώς και της θνησιμότητας λόγω αλιείας τόσο των ιχθυδίων όσο και των ενήλικων ψαριών.
(4)
Στο σημείο 8.7 του εν λόγω παραρτήματος προβλέπονται τα λεπτομερή στοιχεία που οφείλει να διαβιβάζει ένα κράτος μέλος το οποίο επιθυμεί την έγκριση της Επιτροπής για την εφαρμογή εναλλακτικού συστήματος διαχείρισης της αλιευτικής προσπάθειας.
(5)
Το Ηνωμένο Βασίλειο, με αίτηση που υπέβαλε με επιστολές της 14ης Απριλίου, της 2ας Μαΐου και της 22ας Ιουλίου και με εκθέσεις σε ηλεκτρονική μορφή τις οποίες διαβίβασε τον Μάιο, τον Αύγουστο και τον Σεπτέμβριο του 2008, ζήτησε από την Επιτροπή την εφαρμογή εναλλακτικού συστήματος διαχείρισης στο Ηνωμένο Βασίλειο, για αλιευτικά σκάφη που χρησιμοποιούν τράτες ή δανέζικους γρίπους με μέγεθος ματιών είτε μεταξύ 70 - 89 mm είτε 100 mm και άνω και δραστηριοποιούνται σε κοινοτικά ύδατα της νορβηγικής θάλασσας, της Βόρειας Θάλασσας ή δυτικά της Σκωτίας (περιοχές ICES IIa, IVa έως IVc ή VIa). Η προαναφερόμενη αίτηση και οι εκθέσεις περιείχαν τις πληροφορίες και τα στοιχεία που απαιτούνται βάσει του σημείου 8.7 του παραρτήματος IIA του κανονισμού (ΕΚ) αριθ. 40/2008, ιδίως όσον αφορά το πεδίο εφαρμογής, το γενικό πλαίσιο, τον υπολογισμό, τη λειτουργία, την παρακολούθηση και την αξιολόγηση του εν λόγω συστήματος.
(6)
Το σύστημα του Ηνωμένου Βασιλείου θα εφαρμοστεί αρχικά σε 867 σκάφη. Το αθροιστικό ανώτατο όριο αλιευτικής προσπάθειας κατά τη διάρκεια της περιόδου διαχείρισης 2008 ανέρχεται σε 21 095 690 κιλοβάτ-ημέρες για τις ομάδες εργαλείων με μέγεθος ματιών 70 έως 89 mm που χρησιμοποιούνται σε οιαδήποτε από τις αναφερόμενες περιοχές και σε 27 867 735 κιλοβάτ-ημέρες για τις ομάδες εργαλείων μεγέθους ματιών άνω των 100 mm που χρησιμοποιούνται σε οιαδήποτε από τις αναφερόμενες περιοχές. Λόγω του μικρότερου αριθμού ημερών στη θάλασσα που διατίθενται για τις ομάδες εργαλείων μεγέθους ματιών άνω των 100 mm, που χρησιμοποιούνται δυτικά της Σκωτίας, ισχύει υποόριο 24 622 862 κιλοβάτ-ημερών όσον αφορά τα αλιευτικά ταξίδια δυτικά της Σκωτίας. Συνεπώς, το εν λόγω σύστημα πληροί τις προϋποθέσεις που προβλέπονται στο σημείο 8.5 του παραρτήματος IIA του κανονισμού (ΕΚ) αριθ. 40/2008.
(7)
Η Επιτροπή, μετά από αξιολόγηση του εν λόγω συστήματος, κατέληξε στο συμπέρασμα ότι αυτό εξυπηρετεί τους στόχους του σημείου 8.6 του παραρτήματος IIA του κανονισμού (ΕΚ) αριθ. 40/2008. Με βάση το εν λόγω σύστημα οι ημέρες στη θάλασσα ανακατανέμονται με στόχο την αποδοτικότερη χρησιμοποίηση των αλιευτικών δυνατοτήτων και την ενθάρρυνση αλιευτικών πρακτικών που οδηγούν στη μείωση των απορρίψεων καθώς και της θνησιμότητας λόγω αλιείας τόσο των ιχθυδίων όσο και των ενήλικων ψαριών, όπως απαιτείται δυνάμει του εν λόγω σημείου. Επιπλέον, βάσει του εν λόγω συστήματος, τα συμμετέχοντα σκάφη οφείλουν να εφαρμόζουν συγκεκριμένα μέτρα διατήρησης. Τα μέτρα αυτά διαφέρουν ελαφρά ανά περιφέρεια ως προς το περιεχόμενο και τη σημασία τους και συνίστανται στα εξής: τήρηση των απαγορεύσεων αλιείας σε συγκεκριμένες περιοχές σε πραγματικό χρόνο, οι οποίες επιβάλλονται εφόσον διαπιστώνονται συγκεντρώσεις γάδου· χρησιμοποίηση μεγαλύτερων δικτυωμάτων με τετράγωνα μάτια για την αύξηση της επιλεκτικότητας ως προς τα λευκόψαρα· στη συμμετοχή σε δοκιμές πιο επιλεκτικών εργαλείων· και χρησιμοποίηση ενός μόνο εργαλείου αντί πολλών κατά τη διάρκεια ενός αλιευτικού ταξιδιού. Ο αντίκτυπος αυτών των μέτρων θα πρέπει να αξιολογηθεί σε μεταγενέστερο στάδιο.
(8)
Ένα από τα κίνητρα για τη συμμετοχή των αλιέων στο σύστημα, γνωστό και ως «conservation credits» («πιστωτικά μόρια διατήρησης») στη Σκωτία, είναι η χορήγηση σταθερής προσπάθειας σε σύγκριση με την περίοδο διαχείρισης 2007, παρά τη μείωση του μέγιστου αριθμού ημερών στη θάλασσα που ισχύει για μηχανότρατες στη Βόρειο Θάλασσα και δυτικά της Σκωτίας για την περίοδο διαχείρισης 2008.
(9)
Συνεπώς, πρέπει να εγκριθεί για την περίοδο διαχείρισης 2008 το σύστημα συγκέντρωσης της αλιευτικής προσπάθειας του Ηνωμένου Βασιλείου με στόχο τη διαχείριση, στα κοινοτικά ύδατα των περιοχών ICES IIa, IVa έως IVc και VIa, της αλιευτικής προσπάθειας σκαφών με τράτες, δανέζικους γρίπους και παρόμοια εργαλεία, εκτός από τις δοκότρατες, μεγέθους ματιών 70 mm ως 90 mm ή100 mm τουλάχιστον, μέσω της χορήγησης και παρακολούθησης κιλοβάτ-ημερών.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το σύστημα συγκέντρωσης της αλιευτικής προσπάθειας, για το οποίο το Ηνωμένο Βασίλειο υπέβαλε αίτηση γραπτώς στις 14 Απριλίου, στις 2 Μαΐου και στις 22 Ιουλίου 2008, με στόχο τη διαχείριση στα κοινοτικά ύδατα των περιοχών ICES IIa, IVa έως IVc και VIa, της αλιευτικής προσπάθειας σκαφών με τράτες, δανέζικους γρίπους και παρόμοια εργαλεία, εκτός από τις δοκότρατες, μεγέθους ματιών 70 mm έως 90 mm ή 100 mm τουλάχιστον, μέσω της χορήγησης και παρακολούθησης κιλοβάτ-ημερών, εγκρίνεται για την περίοδο διαχείρισης 2008.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 9 Δεκεμβρίου 2008.

Labels: 8
11
18
6